**Република Србија**

**ГРАД ЗАЈЕЧАР**

**ГРАДСКА УПРАВА ГРАДА ЗАЈЕЧАРА**

На основу члана 37. Закона о комуналној милицији („Службени гласник РС“, број 49/19), **Градскa управa града Зајечара,** дана 27.01.2025. године, **оглашава**

**ЈАВНИ ПОЗИВ**

**ЗА ИЗБОР КАНДИДАТА ЗА ЗАКЉУЧЕЊЕ УГОВОРА О СТРУЧНОМ ОСПОСОБЉАВАЊУ ЗА ОБАВЉАЊЕ ПОСЛОВА**

**КОМУНАЛНОГ МИЛИЦИОНАРА**

**Општи услови :**

* да је пунолетан држављанин Републике Србије;
* да има прописано образовање;
* да није правоснажно осуђиван на безусловну казну затвора од најмање шест месеци;
* да му раније није престајао радни однос у државном органу, односно органу аутономне покрајине или јединице локалне самоуправе због теже повреде дужности из радног односа.

**Посебни услови :**

- да има психофизичку способност потребну за обављање послова комуналне милиције;

- да не постоје безбедносне сметње за обављање послова комуналних милиционара;

- да има стечено образовање са VI степеном стручне спреме, Факултет друштвено-хуманистичких наука, Висока школа за менаџмент и бизнис, односно стечено високо образовање на основним академским студијама у обиму од најмање 180 ЕСПБ, основне академске студије, основне струковне студије, односно на основним студијама у трајању од најмање три године и потребне компетенције за обављање послова радног места и најмање три године радног искуства у струци;

- положен возачки испит – Б категорија.

**Број кандидата** са којима се закључује уговор о стручном оспособљавању за обављање послова комуналног милиционара у звању сарадник **– 1.**

Са кандидатима, који буду изабрани, закључује се уговор о стручном оспособљавању за обављање послова комуналног милиционара и исти се упућују на обуку о трошку Градске управе града Зајечара.

Сагласно члану 37. Закона о комуналној милицији, у моменту закључења уговора кандидат мора бити незапослено лице.

Након успешно завршене обуке, кандидати полажу испит за обављање послова и примену овлашћења комуналног милиционара, након чега добијају сертификат.

Кандидат који успешно заврши обуку има право да учествује на јавном конкурсу за попуњавање извршилачког радног места комуналног милиционара.

**Пријава за јавни позив садржи:** име и презиме кандидата, датум и место рођења, адресу становања, број телефона, мејл адресу, податке о образовању и податке о врсти и дужини радног искуства с кратким описом послова које је кандидат на радном месту обављао. Пријава мора бити својеручно потписана.

**Уз пријаву са биографијом, кандидати подносе следеће доказе:**

- копирану или очитану личну карту;

* уверење о држављанству Републике Србије (не старије од 6 месеци);

- извод из матичне књиге рођених (издат на обрасцу сходно Закону о матичним књигама, објављеном у „Службеном гласнику РС“, бр. 20/09, 145/14 и 47/18);

* доказ о стеченом образовању;

- исправе којима се доказује радно искуство у струци (потврде, решења и други акти из којих се види на којим пословима, са којом стручном спремом и у ком периоду је стечено радно искуство);

- уверење да кандидат није правоснажно осуђиван на безусловну казну затвора од најмање шест месеци (извод из казнене евиденције надлежне Полицијске управе издат након објављивања јавног позива);

* лекарско уверење o психофизичким способностима потребним за обављање послова комуналне милиције, издато од стране Завода за здравствену заштиту радника Министарства унутрашњих послова (Београд, ул. Дурмиторска бр.9).

За учеснике јавног позива који су били у радном односу у државном органу, односно органу аутономне покрајине или јединице локалне самоуправе, поред наведених доказа, потребно је доставити и доказ да им раније није престајао радни однос у државном органу, односно органу аутономне покрајине или јединице локалне самоуправе због теже повреде дужности из радног односа.

Сви докази прилажу се у оригиналу или фотокопији овереној код јавног бележника (изузетно у градовима и општинама у којима нису именовани јавни бележници, приложени докази могу бити оверени у основним судовима, судским јединицама, пријемним канцеларијама основних судова, односно општинским управама, као поверени посао). Као доказ се могу приложити и фотокопије докумената које су оверене пре 01.03.2017. године у основним судовима, односно, општинским управама.

Одредбом члана 9. и члана 103. Закона о општем управном поступку („Службени гласник РС“, бр. 18/16, 95/18 – аутентично тумачење и 2/23 – одлука УС) прописано је, између осталог, да орган може да врши увид, прибавља и обрађује личне податке о чињеницама о којима се води службена евиденција, осим ако странка изричито изјави да ће податке прибавити сама.

Документи о чињеницама о којима се води службена евиденција су: уверење о држављанству и извод из матичне књиге рођених.

Потребно је да учесник јавног позива, уз наведене доказе, достави изјаву којом се опредељује за једну од могућности, да орган прибави податке о којима се води службена евиденција или да ће то кандитат учинити сам.

Образац изјаве се налази на веб презентацији Града Зајечара [www.zajecar.info](http://www.zajecar.info/), и објављена је уз јавни позив, где се иста може преузети.

Пријаве се достављају путем поште на адресу: Градска управа града Зајечара, Трг ослобођења 1, са назнаком: “**За јавни позив за избор кандидата за закључење уговора о стручном оспособљавању за обављање послова комуналног милиционара – НЕ ОТВАРАТИ“** или се може предати непосредно на шалтеру Градског информативно – услужног центра у згради Градске управе града Зајечара, Трг ослобођења 1.

Обавештења се могу добити на телефон 019/31 50 043, радним даном од 11.00 до 15.30 часова. Контакт особа је Ненад Живковић, Шеф комуналне милиције.

Cа кандидатима чије су пријаве комплетне и уз које су приложени сви потребни докази Комисија, образована решењем начелника Градске управе, извршиће усмену проверу

знања из области Закона о комуналној милицији и вештину комуникације, те ће се на основу вредновања наведених провера извршити избор кандидата са којима ће се закључити уговор о стручном оспособљавању.

Кандидатима, који нису изабрани, биће достављено писано обавештење.

Провера знања и вештина биће спроведена у просторијама Градске управе града Зајечара, с тим што ће кандидати о датуму и времену бити обавештени на контакте (бројеве телефона, мејл адресе), које наведу у својим пријавама.

Овај позив се објављује на огласној табли и веб презентацији Града Зајечара [www.zajecar.info](http://www.zajecar.info/), а у дневним новинама “Вечерње новости“ објављује се обавештење о јавном позиву и адреса интернет презентације на којој је објављен јавни позив.

**Рок за подношење пријава је 15 дана од дана објављивања јавног позива на интернет презентацији града Зајечара. Последњи дан за достављање пријава је 11.02.2025. године.**

Сви изрази, појмови, именице, придеви и глаголи у овом позиву, који су употребљени у мушком роду, односе се без дискриминације и на особе женског пола.

**Н А Ч Е Л Н И К**

Слободан Виденовић